ಅಧಿಕೃತವಾಗಿ ಬಿಜೆಪಿಗೆ ಸೇರ್ಪಡೆಯಾದ 13 ಮಾಜಿ ಟಿಎಂಸಿ ಮುಖಂಡರು ಕೊಲ್ಕತ್ತಾ: ಪಶ್ಚಿಮ ಬಂಗಾಳದ ವಿಧಾನಸಭಾ ಚುನಾವಣೆ ಹತ್ತಿರವಾಗುತ್ತಿದ್ದಂತೆ ಬಿಜೆಪಿ ತನ್ನ ಪ್ರಚಾರ ಪ್ರಕ್ರಿಯೆಯನ್ನ ಬಿರುಸುಗೊಳಿಸಿದೆ. ಇಂದು ಕೇಂದ್ರ ಗೃಹ ಸಚಿವ ಅಮಿತ್ ಶಾ ಪಶ್ಚಿಮ ಬಂಗಾಳಕ್ಕೆ ಭೇಟಿ ನೀಡಿದ್ದು ಪಶ್ಚಿಮ ಮೇದಿನ್ಪುರದಲ್ಲಿ ನಡೆಯುತ್ತಿರುವ ಱಲಿಯಲ್ಲಿ ಪಾಲ್ಗೊಂಡಿದ್ದಾರೆ. ಇತ್ತೀಚೆಗೆ ಪಶ್ಚಿಮ ಬಂಗಾಳದ ತೃಣಮೂಲ ಕಾಂಗ್ರೆಸ್ ಪಕ್ಷದ ಪ್ರಾಥಮಿಕ ಸದಸ್ಯತ್ವಕ್ಕೆ ರಾಜೀನಾಮೆ ನೀಡಿದ ಮಾಜಿ ಸಾರಿಗೆ ಸಚಿವ ಸುವೇಂದು ಅಧಿಕಾರಿ ಇಂದು ಅಮಿತ್ ಶಾ ಸಮ್ಮುಖದಲ್ಲಿ ಬಿಜೆಪಿಗೆ ಸೇರ್ಪಡೆಯಾಗಿದ್ದಾರೆ. ಸುವೇಂದು ಅಧಿಕಾರಿ ರಾಜೀನಾಮೆ ನೀಡಿದ ಸಮಯದಲ್ಲಿ ಅವರು ಬಿಜೆಪಿಗೆ ಸೇರಲಿದ್ದಾರೆ ಎನ್ನುವ ಚರ್ಚೆಗಳು ಹುಟ್ಟಿಕೊಂಡಿದ್ದವು. ಇದೀಗ ಅಧಿಕೃತವಾಗಿ ಬಿಜೆಪಿ ಸೇರುವ ಮೂಲಕ ಸುವೇಂದು ಅಧಿಕಾರಿ ಹಲವು ವರ್ಷಗಳ ಟಿಎಂಸಿ ಜೊತೆಗಿನ ಸಂಬಂಧವನ್ನು ಕಡಿದುಕೊಂಡಿದ್ದಾರೆ. ಇದೇ ವೇಳೆ ಹಲವು ಟಿಎಂಸಿ ಮುಖಂಡರು ಹಾಗೂ ಎಮ್ಎಗಳೂ ಸಹ ಬಿಜೆಪಿಗೆ ಸೇರ್ಪಡೆಯಾಗಿದ್ದಾರೆ. ಒಟ್ಟು 11 ಎಮ್ಎಲ್ಎಗಳು, ಒಬ್ಬರು ಎಂಪಿ ಮತ್ತು ಓರ್ವ ಮಾಜಿ ಎಂಪಿ ಬಿಜೆಪಿಗೆ ಸೇರ್ಪಡೆಯಾಗಿದ್ದಾರೆ. ಸುವೇಂದು ಅಧಿಕಾರಿ, ತಾಪಸಿ ಮೊಂಡಲ್, ಅಶೋಕ್ ದಿಂಡ, ಸುದೀಪ್ ಮುಖರ್ಜಿ, ಸೈಕತ್ ಪಂಜಾ, ಶಿಲ್ಭದ್ರ ದತ್ತಾ, ದೀಪಾಲಿ ಬಿಸ್ವಾಸ್, ಸುಕ್ರ ಮುಂಡ, ಶ್ಯಾಮಪ್ದ ಮುಖರ್ಜೀ, ಬಿಸ್ವಜಿತ್ ಕುಂಡು ಮತ್ತು ಬನಸ್ರಿ ಮೈತಿ ಬಿಜೆಪಿ ಸೇರಿದ ಎಮ್ಎಲ್ಎಗಳು. ಇನ್ನು ಟಿಎಂಸಿ ಎಂಪಿ ಸುನಿಲ್ ಮೊಂಡಲ್ ಹಾಗೂ ಮಾಜಿ ಎಂಪಿ ದಶರತ್ ಟಿರ್ಕೆ ಕೂಡ ಬಿಜೆಪಿಗೆ ಸೇರ್ಪಡೆಯಾಗಿದ್ದಾರೆ.